Hórnikecy (AK/SN). W aprylu 2012 załoženy mjezy přesahowacy turistiski zwjazk Łužiska jězorina je k zwičnjenju poskitkow kónčiny njeparujomny. Tole podšmórny jednaćelka Kathrin Winkler minjeny štwórtk na turistiskim dnju Łužiska jězorina, kotryž so w Hórnikečanskej Energijowej fabrice pod hesłom „Dale myslić, ćežišća sej stajeć, zhromadnje wuhotować“ wotmě. Něhdźe 60 zastupjerjow z wobłukow turizm, politika, hospodarstwo a kultura so wobdźěli. Turistiski zwjazk je tohorunja swoju dźěławosć bilancował a poda wuhlady do přichoda.
Budyšin (SN/MiR). W Sćijecach/Ratarjecach na kromje Budyšina njesteji drjewjana chěžka na roli njedaloko jězdnje, kotraž wjedźe do Hodźija a Biskopic, hižo samotna. Zašłe dny su sobudźěłaćerjo Domanic ratarskeho předewzaća w Hózku na dosć wulkopłoninowych truskalcowych polach wokoło njeje dźěłać započeli a su hnojiwo do rjadkow sypali. „Truskalcy trjebaja podpěru“, rjekny na naprašowanje něhdyši mějićel firmy Michał Domanja, kiž bě ju z mandźelskej w lěće 2004 swojemu synej Matthiasej přepodał, „hnojili smy z wapnom, kotrež rostliny za wuwiće trjebaja; amoniakom, kotryž jim pozdźišo móc dawa a hnydom skutkowacym salpeterom.“ Štož pak pobrachuje, zo by skutkownosć přirodnje sucheho hnojiwa wulka była, je dešć, a tón ratarjam pobrachuje.
Najdrohotniša surowizna po cyłym swěće je woda. Klimowa změna njeda so hižo zadźeržeć a jeje wuskutki začuwamy. Ćim wažniši je rozumny wobchad z wodu. W hospodarskim wobłuku móhli nowe kołoběhi nastać.
Čorna Pumpa (SN/BŠe). Woda je zakład wšeho žiwjenja za rostliny, zwěrjata a tež ludźi. Z tym je woda najdrohotniša surowizna, kotruž čłowjek trjeba. Předewšěm we Łužicy pokazaja so stajnje wulke ćeže nastupajo wodu. Klimowa změna zawostaja swoje slědy, a tež hladajo na strukturnu změnu je resursa trěbna. Tuž chcetej zaměrowy zwjazk industrijoweho parka Čorna Pumpa, kotryž Grodkowske předewzaće za hospodarske wuwiće ASG zastupuje, a Choćebuske předewzaće LWG Łužiska woda wušo hromadźe dźěłać. Tele dny stej kooperaciske zrěčenje podpisałoj. „Naš zaměr je přichodne wodohospodarske změny we wobłuku strukturneje a klimoweje změny zhromadnje zmištrować“, zwurazni techniski jednaćel LWG Marten Eger.
Wodowe Hendrichecy (SN/BŠe). W třikrajowym róžku Němska, Čěska a Pólska chcedźa zamołwići kónčiny w zwisku krajinoweho rjadowanja bóle hromadźe dźěłać. Dźensa tydźenja su zamołwići zahajensku dźěłarničku pod hesłom „Tři kraje, jedyn přichod – zhromadne dźěło němskeho, pólskeho a čěskeho ruma“ we Wodowych Hendrichecach wotměli, na kotrejž bě mjez druhim Zhorjelski krajny rada Bernd Lange (CDU) přitomny. Na zarjadowanju předstajichu mjez druhim studiju Wrócławskeho instituta za teritorialne wuwiće. Dopóznaća su nětko dźěłowy zakład za dalše zhromadne dźěło. Zaměr je zhromadnu syć wutworić a kónčiny bóle „splesć“.
Hladajo na analyzu pólskeho instituta diskutowachu wobdźělnicy dźěłarnički wo memorandumje. Bernd Lange wupraji so za tajke zhromadne stejišćo. Na zakładźe memoranduma budźe nětko dźěłowa skupina wutworjena, kotraž měła so wosom króć zetkać a krutu strukturu z prawniskim zakładom zdźěłać. Dokumenty měli zhromadne mjezy přesahowace dźěło zesylnić. Zdobom móhli přikład za tamne regiony być.
Sprjejcy (JoS/SN). Wutwar Małeje Sprjewje mjez Bórkhamorom a wuliwom do Sprjewje w Sprjejcach je nimale dokónčeny. Wot Łužiskeje a srjedźoněmskeje towaršnosće za hórnistwowe zarjadnistwo (LMBV) zrěčensce wjazana firma Hagn Umwelttechnik ze Sulzemoosa je „swoje kófry nimale spakowała“. Nadawk je spjelnjeny, jenož zbytne dźěła maja hišće zdokonjeć. Jedyn z nich je wotstronić stary rołowód z přeměrom 1 600 milimetrow, kiž trjebachu za wotwodźenje wody z Wochožanskeje jamy do přitoka bywšeje rjedźernje za jamowu wodu w Nowej Wsy (Burgneudorf). Ćežku techniku zasadźeja, zo bychu přeprěkowanje roła spody rěčnišća wotstronili. Za to pobrjohaj wubagruja, rołu wuryja, wotrězk pod Małej Sprjewju wotrězaja a wotstronja. Na to twarskej wobłukaj zaso z pódu napjelnja a tež tu běh rěki zreguluja. To ma hač do kónca meje trać. „Wšitke dźěła časowemu planej wotpowěduja“, nowinski rěčnik LMBV Uwe Steinhuber zwěsći. „Sobu wupisane zwosadźenja a zawjazowace narunanske naprawy pobrjóžnych wobłukow traja hač do klětušeho.
Drježdźany (SN/BŠe). Drježdźanska rjemjeslniska komora je wčera a dźensa cyłkownje 73 rjemjeslniskich mištrow počesćiła, kotřiž su před 50 lětami swoje mišterske pruwowanje w Drježdźanskim komornym wobwodźe złožili. Wot wóčneho optikarja hač k blidarjam abo hornčerjam su mjez jědnaće žonami a 62 mužemi najwšelakoriše powołanja zastupjene.
Na zarjadowanjomaj w Drježdźanach wobdźělichu so zdobom zastupjerjo rjemjeslniskich zwjazkow a organizacijow, kotřiž angažement wustojnych a nazhonitych mištrow hódnoćachu. „Woni su so wo to postarali, zo mišterske zawody po cyłym swěće za kwalitu a ručne dźěło steja. Jako mištrojo su přez lětdźesatki wučomnikam swoju wědu sposrědkowali a sakski hospodarski region wuspěšnje sobu wobwliwowali“, zwurazni prezident Drježdźanskeje rjemjeslniskeje komory Jörg Dittrich.
Z Budyskeho wokrjesa su dźensa 15 rjemjeslniskim mištram wosebite wuswědčenje přepodali. Wčera su hižo jědnaće mištrow ze Zhorjelskeho wokrjesa w Drježdźanach počesćili.
Choćebuz (dpa/SN). Tuchwilna strukturna změna we Łužicy staja předewšěm strowotniski sektor před wulke wužadanja. Tejle wažnej temje je so njedawno tež najwjetša chorownja kraja Braniborskeje, Carla-Thiemowy-klinikum (CTK), w Choćebuzu na wosebitym kongresu wěnowała. Ćežišćo tworješe problematika falowacych strowotniskich fachowcow a fachowčow. Po podaćach chorownje chcedźa strowotniske a hladanske poskitki posłužbowarjow we Łužicy a Braniborskeje techniskeje uniwersity (BTU) zwjazać a přichodnje stabilne zastaranje zaručić. Tak chce CTK hač do 1 000 wukubłanskich městnow w swojej akademiji poskićić, připowědźi hladan- ska direktorka Andrea Stewig-Nitschke.
Kórjeń (AK/SN). Cyrkej měła strukturnu změnu we Łužicy konstruktiwnje přewodźeć a z fundowanym kubłanjom k tomu přinošować, bě wuslědk zarjadowanja w centrumje za dialog a změnu w Kórjenju (Kahren) pola Choćebuza, hdźež zaběrachu so wobdźělnicy z temu „Kubłanje a strukturna změna we Łužicy“. Na zarjadowanje přeprosyłoj běštaj generalna superintendentka ewangelskeho Zhorjelskeho cyrkwinskeho kruha Theresa Rinecker a Zhorjelski katolski biskop Wolfgang Ipolt. Zastupjerjo šulow, wosadow, komunalneje, krajneje a zwjazkoweje politiki wobdźělichu so na dialogu, kotryž jednaćelka ewangelskeho dźěłoweho zhromadźenstwa za dorostowe kubłanje w Berlinje a Braniborskej Barbara Hackenschmidt moderěrowaše.
szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn